Anicetas Uogelė

Anicetas Uogelė (1933 m. balandžio 12 d. – 2020 m. balandžio 20 d.) – Lietuvos šachmatininkas, tarptautinis meistras, Lietuvos korespondencinių šachmatų čempionas, varžybų teisėjas, šachmatų žurnalistas. Su Uogelės vardu yra siejamas šachmatų teorijos variantas B-35.

Biografija 
Žaisti šachmatais pradėjo būdamas 11 metų. 22 kartus (1961–2001 m.) laimėjo pirmenybes savo mieste (Šiauliai). A. Uogelė 25 kartus dalyvavo Lietuvos šachmatų pirmenybėse. 1965 m., kaip ir Vladas Mikėnas, užėmė pirmą, 1980 m. – trečią vietą.
83 kartus žaidė varžybose už Lietuvos ribų.

Komandinių šachmatų varžybų (dalyvaujant pasaulio šachmatų čempionams V. Smyslovui, M. Taliui, T. Petrosianui, B. Spaskiui, A. Karpovui, N. Gaprindašvili ir G. Kasparovui) teisėjas Rygoje, Maskvoje; teisėjavo įvairiose varžybose Kijeve, Ašchabade, Taškente, Vilniuje, Klaipėdoje, Šiauliuose, Panevėžyje, Marijampolėje, Palangoje ir kitur.

Knygų „Europos taurė“ (Vilnius, 1975 m.), Lietuvos sporto enciklopedija (Vilnius, 2013 m.) bendraautoris. Knygos „Mano šachmatai“ (Vilnius, 1993 m.) autorius. Šachmatų klausimais bendradarbiavo su knygų „Žagarė“ (1998 m.), „Šiaulių sportas“ (1998 m.), „Žydai Lietuvos šachmatų istorijoje“ (2015 m.), „Joniškio kraštas. Žymūs žmonės“ (2017 m.) sudarytojais ir autoriais.

Korespondenciniai šachmatai 
Nuo 1959 metų žaidė ir korespondenciniais šachmatais. 1962–1964 metais tris kartus iš eilės laimėjo Lietuvos pirmenybėse. Su Lietuvos rinktine iškovojo komandinę ir asmeninę pergalę Eberhardt-Wilhelm-Cup 1963/70. Pirmųjų Europos komandinių pirmenybių čempionas. 1970 metais jam buvo suteiktas tarptautinio korespondencinių šachmatų meistro, o 1999 metais tarptautinio super meistro titulas. 2005 metų pabaigoje Uogelė žaidimo laiškais (dabar Internetu) varžybas baigė, turėdamas 2471 reitingą pagal FS vertinimo sistemą.

Pasiekimai 

 Judėjimo negalios šachmatininkų asociacijos (IPCA) III pasaulio olimpiados čempionas (Čekija, 1999 m.)
 IV IPCA pasaulio čempionato trečias prizininkas (Čekija, 2000 m.)
 IV IPCA pasaulio olimpiados vicečempionas (Lenkija, 2003 m.)
 IX IPCA pasaulio pirmenybių trečias prizininkas (Čekija, 2008 m.)
 Europos greitųjų šachmatų čempionatų (Varšuva, 2007–2009 m.) dalyvis
 VI–XI-ųjų Lietuvos neįgaliųjų sporto žaidynių finalinių šachmatų varžybų nugalėtojas (Kaunas 2013, 2014, 2015, 2016, 2017, 2018 m.)

Korespondenciniai šachmatai
 XIV Europos individualaus čempionato (1975–1981) nugalėtojas
 I Europos komandinio čempionato (1973–1983) nugalėtojas
 V Europos komandinių pirmenybių (1994–2003) vicečempionas

Rekordas

2015 liepos 30 d. Klaipėdoje tarptautinio turnyro „Sea festival 2015“ klasikinių šachmatų partijoje per 22 ėjimus sukūrė rekordinės dviejų dvigubų matų grėsmės etaloną:

Barsciauskas, Gintautas (1718) – Uogele, Anicetas (2128)

1.e4 c5 2.Nf3 g6 3.d4 cxd4 4.Nxd4 Bg7 5.c4 Nc6 6.Be3Nf6 7.Nc3 O-O 8.Be2 d6 9.Qd2 Ng4 10.Bxg4 Bxg4 11.f3Bd7 12.O-O-O  a6  13.Kb1 b5  14.c5 b4  15.Nd5 dxc5 16.Nxc6Bxc6 17.Bxc5 Bxd5 18.Qxd5 Qc7 19.Bxb4 Rab8 20.Ba3 Qc321.Rd3 Rxb2+ 22.Ka1 Qc2 (gresia 23. Rb1xx ir 23. Ra2xx) 23.e5 Bxe5 24.Rd4 Bxd4 0-1

Bibliografija 
 Mano šachmatai. – Vilnius: Šachmatai, 1993. – 244 p.

Išnašos

Nuorodos 
 Biografija, foto  (LKŠF federacijos informacija)

Europos korespondencinių šachmatų čempionai
Lietuvos korespondencinių šachmatų čempionai
Lietuvos šachmatų teisėjai